《观打鱼戏为鸬鹚歌》
清代·徐昂发

鸬鹚鸬鹚巢高木，张口吐雏连五六。䁡䁡碧眼玻璃明，棱棱长五钩鋋曲。

野人椓网横覆车，觰沙两翮不得舒。鹿角腥涎养驯熟，朱绳系颈来捕鱼。

潮波吞天一叶舞，野人指挥若部伍。鸬鹚穿浪疾如风，水面回篙棹飞𫇛。

戏鲤游鲂惊失次，拿鬐磔尾万鱼逝。翻身入水追亡逋，擂鼓船头助声势。

大鱼鳞脱红肌摧，小鱼半死盈舱堆。鸬鹚鼓翼鸣得意，贪残嗜杀神所猜。

野人捩柁斜阳坠，论㪷卖鱼谋一醉。鲜鲙遥看藿叶香，轻刀细剁春葱脆。

鸬鹚鸬鹚，垂头敛翅上横木，一寸鳞鬐不入腹。

作者简介：江苏昆山人，原籍长洲，榜姓管，字大临，号絅庵。康熙三十九年进士，官编修。曾提督江西学政。雍正初，因故遣戍新疆。工诗，刻峭清新，善骈体文，亦长于考据。有《畏垒笔记》、《畏垒山人诗集》。